പ്ലസ് ടു വിദ്യാര്ത്ഥിയെ പൊലീസ് ആളുമാറി മര്ദ്ദിച്ചതായി പരാതി ആര്യനാട്: പ്ലസ് ടു വിദ്യാര്ത്ഥിയെ ആര്യനാട് പൊലീസ് ആളുമാറി മര്ദ്ദിച്ചതായി പരാതി. ആര്യനാട് ആനന്ദേശ്വരം സ്വദേശിയായ വിദ്യാര്ത്ഥിയെ പൊലീസ് അകാരണമായി മര്ദ്ദിച്ചെന്ന് ചൂണ്ടിക്കാട്ടി കാട്ടാക്കട ഡിവൈ.എസ്.പിക്ക് കുടുംബം പരാതി നല്കി. ഇന്നലെ വൈകിട്ട് മൂന്നോടെ സുഹൃത്തിനൊപ്പം ആര്യനാട് പെട്രോള് പമ്ബിലേക്ക് പോകുകയായിരുന്ന വിദ്യാര്ത്ഥിയെ ബൈക്കില് മഫ്തിയിലെത്തിയ രണ്ട് പൊലീസുകാര് തടഞ്ഞുനിറുത്തി താക്കോല് ഊരുകയായിരുന്നു. എന്താണ് കാര്യമെന്ന് ചോദിച്ചപ്പോള് ചെകിടത്തടിച്ച ശേഷം വിലങ്ങ് വച്ച് ജീപ്പില് കയറ്റി പൊലീസ് സ്റ്റേഷനില് കൊണ്ടുപോയി. അവിടെവച്ച് എസ്.ഐ മര്ദ്ദിക്കുകയും ചെകിടത്ത് അടിച്ചെന്നുമാണ് ആരോപണം. ഒടുവില് ആള് മാറി പിടിച്ചതാണെന്നും പരാതിയില്ലെങ്കില് ബൈക്ക് തിരികെ നല്കാമെന്നും പിഴ ഈടാക്കുക മാത്രമേ ചെയ്യൂവെന്നും പൊലീസ് പറഞ്ഞെന്നാണ് പരാതി. ഇതുപ്രകാരം ബൈക്ക് തിരികെ നല്കിയെന്നും പിതാവ് പറഞ്ഞു. വിദ്യാര്ത്ഥി നെടുമങ്ങാട് ജില്ലാ ആശുപത്രിയില് ചികിത്സ തേടി. എന്നാല് പൊലീസ് ആരോപണം നിഷേധിച്ചു.